**Årsberetning for hovedstyret**

Styret har bestått av:

Jon-Børge Lundsbakken (Leder)

Asbjørn Torp (Kasserer)

Eirik Frantzen (Sportsutvalg)

Martin Bakken (Oppsyn)

Christian Holmen (Familie og opplæringsutvalget)

Lars Fallbakken (Viltutvalg)

Leiv-Are Eriksfallet (Fiskeutvalget)

Linda Bratvoldengen (Kvinneutvalg)

Anna Lisa Viena (Sekretær)

Foreningen hadde pr 31. desember 2023 379 medlemmer, mot et medlemstall på 411 i 2022.

Foreningen har 7 æresmedlemmer, Johan Haugen, Olav Bysveen, Birger Ramseth, Tore Strand, Terje Falldalen, Ottar Strand og John Terje Johansen.

Styret har avholdt 4 styremøter og har i perioden deltatt på fellesmøte med SJFF og RASA. I år var det SJFF som var arrangør for møtet. Her er det drøftet felles saker, og vi har blitt oppdatert på hverandres aktiviteter. Arne Elias Østerås er foreningenes nye kontaktperson etter at Jørgen Nermo pensjonerte seg i fjor og var RASA sin representant i møte sammen med Gaute Nøkleholm.

Året 2023 har vært et normalt år aktivitetsmessig og medlemmene har vært flinke til å benytte seg av de tilbud som har vært. Hele Norge merker at kostnadene har økt betydelig på enkelte ting og folk har måtte begynt å prioritere lommeboka si på en annen måte. Vi ser blant annet at familiemedlemsskap blir borte og vi er redd dette kan skyldes prioriteringer for å få endene til å møtes.

I de to siste årene har vi gjort oppgraderinger på anlegget i Lisetra, både haglebanen og riflebanen (elgbanen) har fått et løft. I 2023 har vi valgt å ikke gjøre noen store investeringer siden de to foregående årene har gjort at vi har stått med en negativ balanse regnskapsmessig. Fokuset i 2023 har vært på rekruttene våre og med de investeringene vi har gjort, ser vi at flere og flere av de yngre besøkende kommer igjen uke etter uke.

Sammen med Stange JFF gjennomførte vi jegerprøvekurs vinteren 2023. Foreningene har rekruttert 30 nye jegere fordelt på begge foreninger. RVJFF har hatt fire jegerprøveinstruktører i sving under kurset.

Nytt i 2023 er et nybegynnerkurs som vi arrangerte over noen kvelder, som er rettet mot de som nettopp har tatt jegerprøvekurset. Kurset ble fulltegnet og deltakerne var veldig fornøyd med opplegget og ikke minst instruktørene.

På utvalgsnivå er det en stor dugnadsinnsats som ligger bak det vi klarer å få til i foreningen og her kan vi takke alle som har vært med og bidratt. Vi som alle andre foreninger er avhengig av medlemmer som kan ta på seg verv og være med på å drifte foreningen. Vi ser at mange av de ¨faste¨ folkene bretter opp ermene og tar i et tak der det trengs, og vi må erkjenne at med det aktivitetsnivået vi har, så trenger vi flere som kan være med å bidra.

Vi takker for alle gode innspill vi får for å gjøre foreningen enda bedre, og vi prøver så godt vi kan og innfri medlemmenes ønsker med det mannskapet vi har. Noe klarer vi å innfri, andre ting havner litt lenger ned på prioriteringslista, men vi jobber på for å lykkes best mulig.

Vi mottar betydelig støtte fra Romedal Almenning hvert år og vi takker for et godt samarbeid også i 2023. Dette er tilskudd som kommer godt med til videre aktiviteter og foreningsarbeid.

Økonomien til foreningen er god selv om vi nå har hatt et par år med negativ balanse pga forskjellige prosjekter. Aktivitetsnivået er bra og inntekter og utgifter harmonerer med aktiviteten vi opplever. Med en god egenkapital er vi godt rustet til å kunne gjøre nødvendige investeringer og vedlikehold av eget anlegg uten at dette skal gå utover tilbudet til medlemmene. På sikt kommer investeringene vi gjør medlemmene til gode på en positiv måte.

Vi vil takke alle sponsorer som har bidratt med gavepremier på våre arrangement. Takk til alle som har bidratt som medhjelpere i utvalg, på dugnader og ellers annet arbeid. Vi er en solid og god forening med mange ivrige og dyktige medlemmer som holder det gående år etter år.

For styret  
Jon-Børge Lundsbakken